CELEX: 32010D0315
Language: lt
Date: 1275955200000
Title: 2010/315/: 2010 m. birželio 8 d. Komisijos sprendimas, kuriuo panaikinamas Sprendimas 2006/601/EB dėl neatidėliotinų priemonių, susijusių su neleistinu genetiškai modifikuotu organizmu „LL RICE 601“ ryžių produktuose, ir nustatoma atlikti šio organizmo ryžių produktuose atrankinius tikrinimus (pranešta dokumentu Nr. C(2010) 3527)  (Tekstas svarbus EEE )

9.6.2010   
            
            
               LT
            
            
               Europos Sąjungos oficialusis leidinys
            
            
               L 141/10
            
         KOMISIJOS SPRENDIMAS
   2010 m. birželio 8 d.
   kuriuo panaikinamas Sprendimas 2006/601/EB dėl neatidėliotinų priemonių, susijusių su neleistinu genetiškai modifikuotu organizmu „LL RICE 601“ ryžių produktuose, ir nustatoma atlikti šio organizmo ryžių produktuose atrankinius tikrinimus
   (pranešta dokumentu Nr. C(2010) 3527)
   (Tekstas svarbus EEE)
   (2010/315/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 2 dalį,
   kadangi:
   
               (1)
            
            
               Komisijos sprendimu 2006/601/EB (2) reikalaujama, kad Jungtinių Amerikos Valstijų kilmės ryžių produktų, kurie galėtų būti užteršti, siuntos gali būti teikiamos rinkai tik tuomet, jei su siunta pateikiami tam tikri dokumentai, įrodantys, jog atitinkamuose produktuose nėra genetiškai modifikuoto organizmo „LL RICE 601“. Be to, sprendime nustatyta ir kitų kontrolės priemonių.
            
         
               (2)
            
            
               Jungtinių Amerikos Valstijų Žemės ūkio departamentas (angl. USDA) paskelbė tyrimo dėl organizmo „LL RICE 601“ JAV parduodamuose ryžiuose rezultatus. Nors ir nepavyko nustatyti tikslių užteršimo mechanizmų, iš nustatytų faktų matyti, kad taršos „LL RICE 601“ šaltinis buvo ribotas.
            
         
               (3)
            
            
               Be to, JAV Ryžių federacija patvirtino planą, kuriuo siekiama pašalinti „LL RICE 601“ iš JAV eksporto kanalų. Pagal šį planą sėklos tikrinamos prieš sodinimą, o pristatymo punktuose atliekama dokumentų kontrolė ir tyrimai.
            
         
               (4)
            
            
               Remiantis Komisijos sprendimu 2008/162/EB (3) padarytais paskutiniais Sprendimo 2006/601/EB pakeitimais, penkiose ryžius auginančiose valstijose – Arkanzase, Misisipėje, Luizianoje, Teksase ir Misūryje – pagal šį planą atlikti organizmo „LL RICE 601“ 2008 m. sėklose tyrimų rezultatai buvo neigiami.
            
         
               (5)
            
            
               2008 m. Maisto ir veterinarijos tarnybos nustatyti faktai ir išvados, susiję su Jungtinės Amerikos Valstijų vykdomos neatidėliotinų priemonių dėl ryžių eksporto į ES kontrolės vertinimu [Jungtinės Valstijos 2008–7857] parodė, kad Sprendimu 2006/601/EB nustatytų priemonių įgyvendinimo sistema yra priimtina.
            
         
               (6)
            
            
               JAV Ryžių federacija atliko nuimto 2009 m. ryžių pasėlių, vadinamųjų žaliųjų ryžių, derliaus tyrimą ir nenustatė ėminių, kuriuose būtų „LL RICE 601“. Kita vertus, JAV pramonė nurodė, kad net atšaukus neatidėliotinas priemones ji šį planą taikytų ir 2010 m. pasėliams, prieš eksportuodama atliktų tyrimus ir išduotų sertifikatus, jei tai būtų būtina rinkos interesams apsaugoti.
            
         
               (7)
            
            
               Taigi Sprendimą 2006/601/EB pateisinusių priežasčių nebėra. Todėl sprendimas turėtų būti panaikintas.
            
         
               (8)
            
            
               Vis dėlto valstybės narės turėtų tęsti stebėseną ir tinkamu mastu atlikti atrankinius tyrimus, kad patikrintų, ar rinkoje nėra „LL RICE 601“ užterštų ryžių produktų. Naudojantis skubaus įspėjimo apie maisto ir pašarų keliamą pavojų sistema (angl. RASFF), stebėsenos rezultatai turi būti greitai pateikti Komisijai, kuri įvertins, ar reikia imtis tolesnių veiksmų.
            
         
               (9)
            
            
               Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2006/601/EB panaikinamas.
   2 straipsnis
   Laikantis Reglamento (EB) Nr. 178/2002, valstybės narės užtikrina, kad atrankiniai tyrimai būtų atliekami tinkamu mastu, siekiant patikrinti, ar rinkoje nėra ryžių produktų, kuriuose arba kurių sudėtyje yra arba kurie pagaminti iš genetiškai modifikuoto organizmo „LL RICE 601“.
   3 straipsnis
   Šis sprendimas skirtas valstybėms narėms.
   
      Priimta Briuselyje 2010 m. birželio 8 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 31, 2002 2 1, p. 1.
   
      (2)  OL L 244, 2006 9 7, p. 27.
   
      (3)  OL L 52, 2008 2 27, p. 25.